Zlatá kopačka

Zlatá kopačka je futbalové ocenenie, udeľované každoročne najlepšiemu strelcovi európskych ligových súťaží.

História

V rokoch 1968 – 1991 bola Zlatá kopačka určená pre hráča s najvyšším počtom gólov, prvým víťazom sa stal legendárny Portugalčan Eusébio. V rokoch 1992 – 1996 bolo vyhlásené len neoficiálne poradie. Od sezóny 1996/97 bola súťaž o Zlatú kopačku obnovená s inovovanými pravidlami. Počet gólov sa násobí príslušným koeficientom, určeným podľa umiestnenia krajín v rebríčku UEFA. Týmto spôsobom sú zvýhodnené ligové súťaže vo futbalovo vyspelých krajinách.
Najlepší strelci česko-slovenskej futbalovej ligy sa v súťaži nepresadili, bývalý česko-slovenský reprezentant Václav Daněk získal v sezóne 1990/91 "bronzovú kopačku" ako najlepší strelec rakúskej ligy v drese klubu FC Tirol Innsbruck. Slovenský futbal zaznamenal veľký úspech v sezóne 2004/2005, keď  slovenský reprezentant Marek Mintál získal korunu kráľa strelcov nemeckej bundesligy, čo mu vynieslo tretie miesto medzi najlepšími európskymi kanoniermi.

Zlatá kopačka a Slováci

Po jesennej časti sezóny 1975/76 viedol Dušan Galis (VSS Košice) s 18 gólmi - spolu s neskorším víťazom Rumunom Georgescuom - poradie najlepších európskych strelcov, no na jar strelil len tri góly, čo mu síce stačilo na zisk koruny kráľa strelcov česko-slovenskej ligy, ale nie na popredné umiestnenie v súťaži o Zlatú kopačku. Galisovi zabránil v lepšom umistnení najmä fakt, že za vylúčenie nemohol nastúpiť na päť jarných zápasov.
V sezóne 1988/89 sa Milan Luhový, v tom čase hráč Dukly Praha dlho atakoval prvé priečky v súťaži, v 23 zápasoch nastrieľal 25 gólov, ešte po 22. ligovom kole bol na 2. mieste za Dorinom Mateutom , po 23. kole na 3. mieste , zvyšok sezóny však nedohral pre zranenie a v celkovom poradí klesol na 9. – 10. miesto.
Paradoxne, najviac sa darilo slovenským kanonierom v rokoch, keď sa vyhlasovalo len neoficiálne poradie. V roku 1992 získal Slovan Bratislava po 17 rokoch titul majstra Česko-Slovenska, ku ktorému výrazne prispel vtedy 20-ročný Peter Dubovský. Jeho 27 presných zásahov znamenalo nielen rekordný výkon slovenského futbalistu v jednej sezóne 
česko-slovenskej ligy, ale aj miesto medzi streleckou elitou "starého kontinentu", kde sa ocitol po boku takých hviezd ako Jean-Pierre Papin alebo Gary Lineker. Na tretiu priečku chýbali Dubovskému dva góly. Peter Dubovský skóroval nepretržite v 13 zápasoch za sebou, čím sa zapísal do historických štatistík medzi najlepších kanonierov futbalovej histórie Gerda Müllera, Pelého, Ferenca Puskása a Lionela Messiho. 
V samostatnej slovenskej futbalovej lige je držiteľom sezónneho rekordu v počte gólov Róbert Semeník, v sezóne 1995/1996 ich nastrieľal 29, čím sa dostal do najlepšej desiatky európskych strelcov do spoločnosti takých kanonierov ako boli Alan Shearer (Blackburn Rovers) či Juan Antonio Pizzi (CD Tenerife).
Najväčší individuálny úspech slovenského futbalistu v súťaži sa spája s menom Marek Mintál. V roku 2003 prestúpil z MŠK Žilina do druholigového  1.FC Nürnberg s vizitkou dvojnásobného kráľ strelcov slovenskej ligy 2001/2002 a 2002/2003 a povesť kanoniera potvrdzoval aj v Nemecku. Najprv sa stal najlepším strelcom II. bundesligy, čím výrazne prispel k postupu Norimbergu do najvyššej súťaže  a hneď vo svojej premiérovej bundesligovej sezóne 2004/2005 získal korunu kráľa strelcov. V súťaži o Zlatú kopačku obsadil Mintál skvelé tretie miesto za top kanoniermi anglickej a španielskej ligy Thierrym Henrym a Diegom Forlánom.